John Murray (oseanograf)

John Murray (født 3. mars 1841 i Cobourg, Ontario, død 16. mars 1914 i Kirkliston, Edinburgh) var en skotsk-canadisk oseanograf.

Murray studerte ved University of Edinburgh og flere andre europeiske universiteter. Han ble mest kjent som medlem av den store britiske Challenger-ekspedisjonen 1872–76 og var leder av denne ekspedisjonens vitenskapelige undersøkelser etter Charles Wyville Thomsons bortgang. Han sto også som utgiver av Reports of the Scientific Results of the Voyage of H.M.S. Challenger (1882–96). Selv bidro han med den allmenne beretningen om ekspedisjonen samt med «Report on the Deep-Sea Deposits».
Han gjennomførte dessuten en rekke hydrografiske og hydrobiologiske undersøkelser, fra 1897 spesielt i Skottland; resultatene fra disse ble publisert i Report on the Scientific Results of a Bathymetrical Survey of the Fresh Water Lochs of Scotland (seks bind, avsluttet 1910). 
Han var Storbritannias ombud ved den internasjonale hydrografisk-biologiske kongressen i Stockholm 1899 og møtte der det norske forskermiljøet som ble med på  Michael Sars-ekspedisjonen til Nord-Atlanteren i 1910 som Murray finansierte og var selv med på. 

Han ble tildelt Royal Medal 1895, Clarkemedaljen 1900 og Vegamedaljen fra Svenska Sällskapet för Antropologi och Geografi i 1912.

Han omkom 1914 i en trafikkulykke.

 Referanser 

 Kilder 

Supplement

Kategori:Oseanografer
Kategori:Canadiske forskere
Kategori:Personer fra Northumberland County i Ontario
Kategori:Fødsler i 1841
Kategori:Dødsfall i 1914